আমাদের সব ক্লাস তখন শেষ। সেলফ স্টাডি চলছে ধুমছে। এইচ,এস,সি-র আর মাত্র মাসখানেক বাকি। এই গল্প করার জন্য আমি একটু কলেজের ভৌগলিক বিবরণ দেয়ার চেষ্টা করব অপটু হাতে। গল্পের সবটুকু অনুভব করতে হলে এইটা জানা দরকার। প্রমত্ত পদ্মার পাড়ে অবস্থান রাজশাহী ক্যাডেট কলেজের। পদ্মা বয়ে গেছে কলেজের সামনে দিয়ে নিরবধি। নদীর ১০০ মিটার পরেই প্রধান ফটক। এই ১০০ মিটার জুড়ে গাছের সারি। প্রধান ফটক থেকে পাকা রাস্তাটা সোজা ভিতরে চলে গেছে। এসময় বামে একাডেমী বিল্ডিং, ডানে ফুটবল, হকি মাঠ। আরেকটু আগালে বামে চোখে পড়বে ভলিবল কোর্টগুলো রাস্তার পাশেই, ডানে আরও কয়েকটি ফুটবল মাঠ। তারপর বামে কাসিম হাউসের সামনে দিয়ে রাস্তা গেছে যার উপরে খালিদ হাউস, ডাইনিং। আর আগের রাস্তা সোজাই চলে গেছে যার বামে হাসপাতাল আর ডানে শিক্ষকদের এলাকা… আমাদের আউট অফ বাউন্ড!